**АРАНЖМАН**

**између надлежних органа Сједињених Америчких Држава и Републике Србије**

Дана 10. априла 2019. године у Београду, Влада Сједињених Америчких Држава и Влада Републике Србије потписале су међудржавни споразум под називом „Споразум између Владе Сједињених Америчких Држава и Владе Републике Србије у циљу побољшања испуњавања пореских обавеза на међународном нивоу и спровођењу FATCA” (у даљем тексту: „Међудржавни споразум“). Међудржавни споразум нарочито предвиђа аутоматску размену одређених информација које се односе на рачуне САД који подлежу извештавању.

Чланом 3(6) Међудржавног споразума предвиђено је да ће надлежни органи Сједињених Америчких Држава и Србије (у даљем тексту: „надлежни органи“) „закључити споразум или аранжман у складу са поступком споразумног решавања из члана 8“ Међудржавног споразума у циљу утврђивања и прописивања правила и процедура који су неопходни за спровођење одређених одредаба Међудржавног споразума. Члан 8. Међудржавног споразума омогућава надлежним органима да уреде и друга питања у вези са спровођењем Међудржавног споразума. У складу са Међудржавним споразумом, а по обављеним консултацијама између надлежних органа, надлежни органи су постигли следећи аранжман (у даљем тексту: „Аранжман“).

Термини који се користе у овом Аранжману и Међудржавном споразуму имају исто значење као у Међудржавном споразуму осим ако ако се овим Аранжманом не предвиђа другачије. Помињање параграфа односи се на параграфе овога Aранжмана осим ако се овим Аранжманом не предвиђа другачије. Помињања Прописа Трезора САД односи се на важеће релевантне прописе који су у примени. Публикације Службе интерних прихода САД (енгл. Internal Revenue Service - IRS) подразумевају и ажуриране верзије. Сва помињања дана који чине рокове за окончање радњи односе се на календарске, а не на радне дане. Међутим, ако се рок завршава у суботу, недељу или законом утврђен државни празник, сматра се да се завршава следећег календарског дана који не пада у суботу, недељу или на законом утврђен државни празник.

**Параграф 1.**

**ЦИЉ И ПОЉЕ ПРИМЕНЕ**

* 1. Као што је предвиђено чланом 3(6) Међудржавног споразума, овим Аранжманом утврђују се процедуре за испуњавање обавезе аутоматске размене из члана 2. Међудржавног споразума и за размену информација које су предмет извештаја из члана 4(1)(б) Међудржавног споразума. Информације које се размењују сходно чл. 2. и 4(1)(б) Међудржавног споразума обухватају информације:

 1.1.1 које доставља Финансијска институција Србије која извештава,

1.1.2 које доставља Финансијска институција Србије која не извештава, а која се сматра квалификованом страном финансијском институцијом сходно Анексу II Међудржавног споразума, а у смислу секције 1471 Кодекса интерних прихода САД (у даљем тексту: „Финансијска институција из става 1.1.2“):, или информације које се достављају у њено име:

 - Финансијска институција са локалном базом клијената, као што је описано у Одељку III(A) Анекса II Међудржавног споразума;

 - Повереници – документовани траст, као што је описано у Одељку IV(A) Анекса II Међудржавног споразума;

 - Спонзорисани инвестициони субјект, као што је описано у Одељку IV(Б)(1) Анекса II Међудржавног споразума;

 - Спонзорисана контролисана страна корпорација, као што је описано у Одељку IV(Б)(2) Анекса II Међудржавног споразума;

 - Спонзорисани инвестициони инструмент са малим бројем улагача, као што је описано у Одељку IV(В) Анекса II Међудржавног споразума; или

 - Колективни инвестициони инструмент, као што је описано у Одељку IV(Д)(4) Анекса II Међудржавног споразума.

1.2 Финансијска институција Србије која би се на други начин квалификовала као Финансијска институција из параграфа 1.1.2, а самим тим као Финансијска институција Србије која не извештава у складу са чланом 1(1)(м) Међудржавног споразума, али не испуњава један или више одговарајућих услова из Анекса II или релевантних Прописа Трезора САД јесте Финансијска институција Србије која извештава, у складу са чланом 1(1)(љ) Међудржавног споразума.

1.3 У складу са чланом 3(6) Међудржавног споразума, овај Аранжман предвиђа правила и процедуре које могу бити неопходне за примену члана 5. Међудржавног споразума.

1.4 Уколико је то дозвољено чланом 8. Међудржавног споразума, овај Аранжман уређује друга питања у вези са спровођењем Међудржавног споразума, укључујући регистрацију, тајност података и друге мере заштите, трошкове, консултације и измене и допуне, као и [објављивање/забрану откривања] овог Аранжмана.

**Параграф 2.**

**РЕГИСТРАЦИЈА ФИНАНСИЈСКИХ ИНСТИТУЦИЈА СРБИЈЕ**

2.1 Опште одредбе: Надлежни органи констатују да се у складу са чланом 4(1)(в) и Анексом II Међудржавног споразума, Финансијска институција Србије која извештава односно Финанијска институција из параграфа 1.1.2, сматра усаглашеном са секцијом 1471 Кодекса интерних прихода САД и неће бити предмет обустављања, уколико је Финансијска институција Србије која извештава или Финансијска институција из параграфа 1.1.2 (или, где је применљиво, њен спонзор или повереник), између осталог, усклађена са захтевима за регистрацију који се примењују а који се налазе на ФАТКА регистрационој страници. Надлежни органи такође констатују да Служба интерних прихода САД намерава да изда јединствени Глобални идентификациони број посредника (“GIIN”) свакој Финансијској институцији Србије која извештава и Финансијској институцији из параграфа 1.1.2 која успешно испуни захтеве за регистрацију ФАТКА.

2.2 Укључивање Финансијских институција Србије на листу страних финансијских институција Службе интерних прихода САД: Служба интерних прихода САД намерава да на листу страних финансијских институција (дефинисану у секцији 1.1471-1(б)(73) Прописа Трезора САД) укључи назив и GIIN сваке Финансијске институције Србије којој је издат GIIN од стране регистрационог система ФАТКА . У складу са чланом 5(3)(б) Међудржавног споразума и Параграфом 4.3.2.2, међутим, регистрована Финансијска институција Србије биће уклоњена са Листе страних финансијских институција Службе интерних прихода САД уколико питање значајне неусаглашености не буде решено у периоду од 18 месеци.

2.3 Размена информација о регистрацији: Надлежни орган САДа прослеђиваће надлежном органу Србије једном годишње податке неопходне за идентификацију сваке регистроване Финансијске институције Србије која је укључена на Листу страних финансијских институција Службе интерних прихода.

**Параграф 3.**

**ВРЕМЕ И НАЧИН РАЗМЕНЕ ИНФОРМАЦИЈА**

3.1 Аутоматска размена у року од девет месеци: У складу са члановима 3(5) и 3(6) Међудржавног споразума, Надлежни орган Србије са надлежним органом САД аутоматски ће раумењивати податке описане у чл. 2 и 4(1)(б) Међудржавног споразума у периоду од девет месеци по истеку календарске године на коју се те информације односе.

3.2 Формат:

3.2.1 Информације описане у чл. 2(2) и 4(1)(б) Међудржавног споразума: ФАТКА XML шема, као што је и наведено у Корисничком упутству за ФАТКА XML шему (Публикација IRS 5124) и ФАТКА XML шема за метаподатке, као што је неведено у Корисничком упутству за ФАТКА XML шему за метаподатке (Публикација IRS 5188), које су објављене на страници <http://www.irs.gov/FATCA> (“IRS.gov”), користиће се као формат размене информација описаних у чл. 2(2) и 4(1)(б) Међудржавног споразума. Корисничко упутство за ФАТКА XML шему (Публикација IRS 5124) и Корисничко упутство за ФАТКА XML шему за метаподатке (Публикација IRS 5188) описују структуру ових шема и обухватају речнике података са резимеима елемената релевантних података.

3.2.2 Обавештења: Надлежни орган САД користиће шеме описане у Корисничком упутству за ФАТКА XML шему (Публикација IRS 5124) и Корисничком упутству за ФАТКА XML шему за метаподатке (Публикација IRS 5188) и Корисничком упутству за ФАТКА XML шему извештаја који се уносе у ICMM (Публикација IRS 5216) , које су објављене на IRS.gov као формат за пружање обавештења у складу са овим Аранжманом.

3.2.3 Промене у шеми: Служба интерних прихода објављиваће сваку измену ових шема које се односе на конкретну календарску годину на IRS.gov што је пре могуће. Када је то могуће, Служба интерних прихода обавештаваће о тим изменама и пре објављивања. Надлежни органи очекују међусобну сарадњу по питању измена у шемама.

3.3 Пренос информација:

3.3.1 Метод: Надлежни органи користиће Међународни сервис за размену података (“IDES”), као што је наведено у Корисничком упутству за ФАТКА IDES (Публикација IRS 5190) и Корисничком упутству за ФАТКА XML шему за метаподатке (Публикација IRS 5188), која су објављена на IRS.gov, за сваку размену информација, укључујући и обавештења из параграфа 4.3, у складу са Међудржавним споразумом.

3.3.1.1. Употреба регионалног рутера за пренос информација: Надлежни орган Србије може изабрати да користи регионални рутер (нпр. рутер Европске уније, “Speed 2”) за пренос информација према сервису IDES или за преузимање информација од сервиса IDES, онда када је Надлежни орган САД одобрио тај регионални рутер у писаној форми на основу усаглашености са наведеним стандардима, укључујући и енкрипцију и протоколе за пренос преко интернета. Овакав избор од стране Надлежног органа Србије треба да буде наведен у писаној форми и предат Надлежном органу САД пре него што подаци буду послати преко регионалног рутера у IDES или пре него што подаци буду преузети из сервиса IDES преко регионалног рутера.

3.3.1.2 Коришћење сервиса IDES као алата за прикупљање података: Надлежни орган Србије може изабрати да користи IDES као алат за прикупљање података за размену информација у складу са Међудржавним споразумом - Модел 1 Опција 2 (“M1O2”). Процедуре и методологија за коришћење сервиса IDES на овај начин детаљније су описане у Корисничком упутству за ФАТКА IDES (Публикација IRS 5190). Избор М1О2 треба да буде наведен у писаној форми и достављен надлежном органу САД пре учитавања података у IDES или преузимања података из IDES од стране Финансијске институције Србије која извештава или од стране или у име Финансијске институције из параграфа 1.1.2.

3.3.1.3 Доследна примена: Надлежни органи сагласни су да се избор описан у параграфу 3.3.1.1. или 3.3.1.2 доследно примењује на све информације учитане или преузете од тренутка када је модел одабран, осим уколико се од одабраног модела на прописани начин одустало у складу са параграфом 3.3.1.4.

3.3.1.4 Одустајање од одабраног модела: Надлежни орган Србије може да одустане од одабраног модела који је описан у параграфу 3.3.1.1 или 3.3.1.2 након консултација са Надлежним органом САД-а и упућеног писаног обавештења.

3.3.2 При размени информација: Информације описане у чл. 2(2) и 4(1)(б) Међудржавног споразума сматраће се размењеним у тренутку пријема наведеном у параграфу 3.3.4. *Видети* параграф 5.2 у вези са одговорношћу оба Надлежна органа за чување тајности података и остале мере заштите у погледу размењених информација.

3.3.3 Повратни одговор и консултације: Надлежни органи разумеју да је повратни одговор у вези са квалитетом и корисности података важан елемент процеса размене и да се могу међусобно консултовати у складу са параграфом 7.2 у вези са грешком у подацима или проблемима у преносу података који нису адекватно решени кроз стандардне процесе обавештавања преко сервиса IDES.

3.3.4. Време пријема: Осим у доле описаним случајевима, сматраће се да су подаци које Надлежни орган Србије преноси преко сервиса IDES прослеђени Надлежном органу САД-а и примљени од стране истог Надлежног органа, на дан када су успешно учитани у IDES. Осим у доле описаним случајевима, сматраће се да су подаци које Надлежни орган САД преноси преко сервиса IDES прослеђени Надлежном органу Србије и примљени од стране истог Надлежног органа, на дан када постану доступни за преузимање са сервиса IDES.

3.3.4.1 Регионални рутер: Уколико Надлежни орган Србије одабере да користи регионални рутер за пренос података преко сервиса IDES, сматраће се да су информације које преноси регионални рутер прослеђене Надлежном органу САД и примљене од стране Надлежног органа на дан када су успешно учитани са рутера у IDES, а подаци које преноси Надлежни орган САД прослеђени Надлежном органу Србије и примљени од стране Надлежног органа на дан када постану доступни за преузимање на рутер са сервиса IDES.

3.3.4.2 Алат за прикупљање података: М1О2 Уколико Надлежни орган Србије одабере да користи ИДЕС као алат за прикупљање података М1О2, сматраће се да су подаци прослеђени Надлежном органу САД и примљени од стране Надлежног органа на дан када Надлежни орган Србије одобри и затим пренесе податке на IDES Надлежном органу САД, а подаци које преноси Надлежни орган САД прослеђени Надлежном органу Србије и примљени од стране Надлежног органа Србије на дан када постану доступни за преузимање са сервиса IDES. *Видети* Корисничко упутство за FATCA IDES (Публикација IRS 5190).

3.4 Обавештење о успешној или неуспешној обради фајла:

3.4 Обавештење о успешној обради фајла: У року од 15 дана од успешног пријема фајла који садржи податке описане у чл. 2(2) и 4(1)(б) Међудржавног споразума, у време и на начин описан у члану 3(5) Међудржавног споразума и у параграфу 3, Надлежни орган САД треба да обавести Надлежни орган Србије о успешном пријему. Надлежни орган САД очекује да ће такво обавештење аутоматски генерисати кроз Модел управљања усклађеношћу на међународном нивоу (International Compliance Mangement Model - ICMM) и пренети га преко сервиса IDES. Није потребно да се путем тог обавештења исказује став Надлежног органа САД по питању адекватности примљених података, нити да ли Надлежни орган САД сматра да Надлежни орган Србије треба да предузме мере у складу са чланом 5 Међудржавног споразума како би прибавио исправније или потпуне податке.

3.4.2 Обавештење о неуспешној обради фајла: У року од 15 дана од пријема фајла који садржи информације које се не могу обрадити, Надлежни орган САД треба да обавести Надлежни орган Србије о неуспешној обради фајла. Надлежни орган САД очекује да ће такво обавештење аутоматски генерисати кроз ICMM и пренети га преко сервиса IDES.

3.4.3 ICMM: Опис модела ICMM и додатне информације у вези са овим моделом, укључујући и (i) Корисничко упутство за обавештавање о FATCA извештајима који се уносе у ICMM (Публикација IRS 5189) и (ii) Корисничко упутство за ФАТКА XML шему за уношење извештаја у ICMM (Публикација IRS 5216) може се наћи на сајту IRS.gov.

3.5 Транслитерација: За сваки податак који Надлежни орган Србије размењује а који је наведен на локалном нелатиничном писму очекује се да буде пренет на латиницу према српским процедурама или правилима у складу са међународним стандардима транслитерације (на пример, како је наведено у ISO 8859). Надлежни орган Србије може да пошаље конкретне податке (нпр. име или адресу) и на локалном писму и на латиници у оквиру сваке засебне евиденције о рачунима уколико тако одлучи. Надлежни орган Србије такође треба да буде спреман да преноси податке које прима од Надлежног органа САД са латиничног писма на локално писмо које користи или прихвата.

**Параграф 4.**

**ОТКЛАЊАЊЕ НЕПРАВИЛНОСТИ И ПРАВИЛНА ПРИМЕНА**

4.1 Опште одредбе: Надлежни орган Србије треба да обезбеди да сви подаци наведени у чл. 2(2) и 4(1)(б) Meђудржавног споразума буду препознати и пријављени Надлежном органу Србије од стране Финансијских институција Србије које извештавају или од стране или у име Финансијских институција из параграфа 1.1.2 тако да ти подаци буду доступни за размену са Надлежним органом САД у време и на начин описан у члану 3(5) Међудржавног споразума и у параграфу 3.

4.2 Категорије неусаглашености са одредбама Међудржавног споразума: Неусаглашеност са одредбама Међудржавног споразума може бити административне природе или од мањег значаја, или значајна неусаглашеност.

4.2.1 Значајна неусаглашеност: Према члану 5(3) Међудржавног споразума, Надлежни орган САД има дискреционо право да утврди да ли је дошло до значајног непоштовања обавеза прибављања и размене података описаних у чл. 2(2) и 4(1) Међудржавног споразума у односу на Финансијску институцију Србије која извештава. Надлежни орган САД има и дискреционо право да утврди да је дошло до значајне неусаглашености на основу непоштовања обавеза дужне пажње**,** извештавања, обустављања трансакције и осталих обавеза од стране Финансијске институције Србије која извештава. Надлежни орган САД може да утврди да извесни пропусти представљају значајну неусаглашеност у погледу Финансијске институције Србије која извештава без обзира да ли се тај пропуст приписује Надлежном органу Србије или Финансијској институцији Србије која извештава. Примери значајне неусаглашености са одредбама Међудржавног споразума наведени су од параграфа 4.2.1.1 до параграфа 4.2.1.3.

4.2.1.1 Пропусти у извештавању: Надлежни орган САД може да утврди значајну неусаглашеност на основу пропуста Финансијске институције Србије која извештава да извести о рачунима САД који подлежу извештавању, како је наведено у члану 4(1)(а) Међудржавног споразума, или о плаћањима из 2015. и 2016. године која је вршила у корист Финансијских институција које не учествују, како је наведено у члану 4(1)(б) Meђудржавног споразума.

4.2.1.2 Неблаговремено отклањање грешака: Пропуст Финансијске институције Србије која извештава да исправи административне или друге мање грешке могу, према нахођењу Надлежног органа САД, да доведу до тога да се утврди да је реч о значајној неусаглашености са одредбама Међународног споразума. Међутим, Надлежни органи очекују да се у нормалним околностима утврђује да је дошло до значајне неусаглашености тек након истека најмање 120 дана од како је обавештење наведено у параграфу 4.3.1 упућено Надлежном органу Србије и примљено од стране тог органа (у складу са параграфом 3.3.4).

4.2.1.3 Остали видови неусаглашености са одредбама Међудржавног споразума: Надлежни орган САД може да утврди значајну неусаглашеност са одредбама Међудржавног споразума у погледу Финансијске институције Србије која извештава у мери у којој та институција не испуњава услове наведене у члану 4 Међудржавног споразума, укључујући и следеће: (i) не обуставља свако плаћање из САД извора које се врши према Финансијској институцији која не учествује у смислу у којем се то налаже у члану 4(1)(г) Међудржавног споразума; (ii) не пружи директном извршиоцу плаћања из САД извора подложног обустављању информације неопходне за примену обустављања и извештавање у вези са тим плаћањем у смислу члана 4(1)(д) Међудржавног споразума, и (iii) не поступа у складу да чланом 4(5) Међудржавног споразума у погледу Повезаних субјеката и филијала које су Финансијске институције које не учествују. Неусаглашеност с осталим условима наведеним у члану 4, као што је усаглашеност са постојећим обавезама регистрације, такође може довести до тога да се утврди значајна неусаглашеност са одредбама Међудржавног споразума у погледу Финансијске иснтитуције Србије која извештава.

4.2.1.4 Консултације: У редовним ситуацијама, Надлежни органи предвиђају да ће се консултације вршити пре него што се утврди значајна неусаглашеност.

4.2.2 Административне или друге мање грешке: На основу члана 5(2) Међудржавног споразума, административне и друге мање грешке подразумевају нетачно или непотпуно пријављивање информација описано у чл. 2(2) и 4(1)(б) Међудржавног споразум или друге грешке које имају за последицу повреде одредаба Међудржавног споразума.

4.2.2.1 Измене у извештајима на сопствену иницијативу: У случају да Надлежни орган Србије добије обавештење од Финансијске институције Србије која извештава, односно, од или у име Финансијске институције из параграфа 1.1.2 у вези са пропустом или другом грешком у извештају који је размењен, потребно је исправити тај извештај. Надлежни орган Србије треба да проследи измењене извештаје Надлежном органу САД чим то буде изводљиво.

4.3 Процедуре обавештавања: У циљу отклањања неусаглашености са одредбама Међудржавног споразума, Надлежни орган САД ће достављати обавештења Надлежном органу Србије у складу са чланом 5. Међудржавног споразума. Процедуре обавештавања међусобно ће се разликовати у зависности од тога да ли Надлежни орган САД тражи да се реше административне или друге мање грешке или значајна неусаглашеност.

4.3.1 Процедуре за административне или друге мање грешке: Као што је предвиђено чланом 5(2) Међудржавног споразума, Надлежни орган САД ће обавестити Надлежни орган Србије када Надлежни орган САД има основа да сматра да су административне или друге мање грешке довеле до нетачног или непотпуног достављања информација или до других повреда Међудржавног споразума. Надлежни орган Србије ће тада применити домаћи закон (укључујући и важеће казне) у циљу прикупљања потпуних и исправних информација или отклањања мањих или административних повреда Међудржавног споразума и разменити те информације са Надлежним органом САД.

4.3.2 Процедуре у случају значајне неусаглашености

4.3.2.1 Опште одредбе: У складу са чланом 5(3) Међудржавног споразума, Надлежни орган САД обавештава Надлежни орган Србије када утвди значајну неусаглашеност са обавезама предвиђеним Међудржавним споразумом у погледу Финансијске институције Србије која извештава. По добијању обавештења од Надлежног органа САД о значајној неусаглашености, Надлежни орган Србије ће применити домаће законе (укључујући и важеће казне) у циљу отклањања значајне неусаглашености описане у обавештењу. Надлежни органи могу се међусобно консултовати о корацима које је потребно предузети за отклањање неусаглашености. Ако Надлежни орган САД обавести Надлежни орган Србије да је утврдио значајну неусаглашеност, датум када је обавештење о томе достављено Надлежном органу Србије односно када га је Надлежни орган Србије примио (сходно параграфу 3.3.4) сматра се почетком рока од 18 месеци, који је предвиђен у члану 5(3)(b) Међудржавног споразума.

4.3.2.2 Обавештење Финансијској институцији Србије која извештава: Надлежни орган Србије треба да обавести релевантну Финансијску институцију Србије која извештава о томе да је утврђена значајна неусаглашеност, укључујући и датум када је Надлежни орган САД доставио обавештење о тој неусаглашености (сходно параграфу 3.3.4). У обавештењу такође треба да се наведе и то да, уколико се значајна неусаглашеност не отклони у року од 18 месеци од дана достављања обавештења Надлежном органу Србије од стране Надлежног органа САД, релевантна Финансијска институција Србије која извештава се може сматрати Финансијском институцијом која не учествује, њен назив може бити уклоњен са листе страних финансијских институција IRS и стога се на њу може применити секција 1471(а) Кодекса интерних прихода САД који се односи на обустављање 30% од плаћања.

4.4 Прелазни период за отклањање неправилности и контрола примене:

4.4.1 Надлежни органи одредиће године 2014. и 2015. за прелазни период у сврхе контроле примене и спровођења прикупљања података, мера дужне пажње, извештавања о информацијама, аутоматске размене информација и обавеза у погледу обустављања плаћања које су описане у Међудржавном споразуму. Надлежни орган САД узеће у обзир напоре које у доброј вери предузимају Надлежни орган Србије, Финансијске институције Србије које извештавају и Финансијске институције из параграфа 1.1.2 у погледу испуњавања свих обавеза у току наведеног прелазног периода приликом контроле примене одредаба Међудржавног споразума.

4.4.2 Прелазни период описан у параграфу 4.4.1 Надлежни орган САД може продужити након консултација са Надлежним органом Србије.

4.5 Општи упити: На основу члана 5(1) Међудржавног споразума Надлежни орган САД достављаће додатне захтеве који су описани у члану 5(1) Међудржавног споразума (у даљем тексту: Захтеви надлежних органа) Надлежном органу Србије. Као одговор на то, Надлежни орган Србије прибављаће тражене додатне податке од Финансијских институција Србије које извештавају о америчким рачунима који подлежу извештавању и достављаће те додатне податке Надлежном органу САД.

4.5.1 Надлежни орган: Очекује се да ће се Размена информација на основу Захтева надлежног органа одвијати између Надлежних органа или њихових овлашћених представника. Надлежни органи ће један другом доставити писмено обавештење о својим контакт подацима (име, функција и адреса за достављање поште) у сврхе примене Међудржавног споразума и по потреби ажурирати те контакт податке.

4.5.2 Садржај захтева: Захтев надлежног органа по правилу треба да садржи довољно основних информација из којих се може видети како значај тог захтева за неку контролу, истрагу или поступак тако и природа информација које се траже. Захтев надлежног органа треба да садржи идентификационе податке неког лица или групе лица (најчешће име, адресу и/или порески идентификациони број), податке о пореским периодима за које се информације траже, детаљан опис конкретних тражених информација, нпр. документа у вези са отварањем рачуна, картон потписа, промет по рачунима, копије поништених чекова, изводи о полагањима средстава, подаци о електронским трансферима, као и назив и GIIN Финансијске институције Србије која извештава за коју се сматра да поседује тражене информације. Примери додатних информација које могу бити саставни део Захтева надлежног органа могу се пронаћи у Додатку 2 Практичног приручника за размену информација Глобалног форума за транспарентност и размену информација у пореске сврхе (Global Forum on Transparency and Exchange of Information for Tax Purposes *Exchange of Information Working Manual -* у даљем тексту „Практични приручник за размену информација“), који се тренутно може наћи на адреси <http://www.oecd.org/tax/transparency/EOI%20manual.pdf>, и потоњим публикацијима истог типа.

4.5.3 Поступак за слање и пријем захтева: Надлежни орган Србије треба да потврди пријем Захтева надлежног органа у року од 10 дана од пријема захтева. У циљу достављања тражених информација Надлежном органу САД, Надлежни орган Србије треба да предузме све релевантне мере за прикупљање информација, које му домаћи прописи дозвољавају, без обзира на то што такве информације Надлежном органу Србије можда нису ни потребне у сврхе опорезивања. Ако се у Захтеву надлежног органа тражи овера преписа оригиналних евиденција, попут потврде о аутентичности коју потписује онај код кога се евиденције воде, Надлежни орган Србије треба да прибави и размени такве оверене преписе у мери у којој је то у складу с његовим законским прописима или административном праксом.

4.5.4 Рок за достављање одговора: Надлежни орган САД очекује да ће Надлежни орган Србије доставити тражене додатне информације Надлежном органу САД у року од 90 дана од дана пријема Захтева надлежног органа од стране Надлежног органа Србије.

4.5.5 Немогућност достављања одговора: Ако Надлежни орган Србије није у могућности да достави тражене информације у одговору на Захтев надлежног органа, исти о томе треба одмах да обавести Надлежни орган САД и објасни разлоге из којих није у могућности да достави тражене информације. Ако може само делимично да одговори на Захтев надлежног органа у року из параграфа 4.5.4, Надлежни орган Србије треба да достави делимичан одговор, у мери у којој је то могуће, као и обавештење о статусу одговора.

**Параграф 5.**

**МЕРЕ ЗАШТИТЕ ТАЈНОСТИ ПОДАТАКА**

5.1 Тајност и коришћење података: У складу са чланом 3(7) Међудржавног споразума, све размењене информације на основу Међудржавног споразума подлежу заштити тајности и другим заштитним мерама које су предвиђене у члану 9. Међудржавног споразума (у даљем тексту: „Мере заштите тајности података“) укључујући и одредбе о ограничавању коришћења размењених информација. Надлежни органи настојаће да спроводе или да примењују, по потреби, административне политике и праксе за заштиту тајности размењених података, у складу са Заједничким водичем OECD и Глобалног форума из 2012. године под називом „Keeping it Safe“ (2012 Joint OECD/Global Forum *Keeping it Safe* Guide), који се тренутно може наћи на адреси http://www.oecd.org/tax/transparency/final%20Keeping%20it%20Safe%20with%20cover.pdf.

5.2 Ризик од преноса података и одгворност за податке пренесене путем IDES: Надлежни орган САД Надлежни орган САД настојаће да одржава Мере заштите тајности података у односу на податке које се преносе путем IDES од тренутка успешног учитавања података у IDES од стране Надлежног органа Србије. У случају да се Надлежни орган Србије определи да користи IDES као алат за прикупљање података M1O2, Надлежни орган Србије настојаће да примењује Мере заштите тајности података од тренутка успешног учитавања података од стране Финансијске институције Србије која извештава или од стране, односно у име, Финансијске институције из параграфа 1.1.2 у IDES. *Видети* Корисничко упутство за FATCA IDES (Публикација IRS 5190). Надлежни орган Србије настојаће да примењује Мере заштите тајности података у односу на податке које преноси Надлежни орган САД путем IDES од тренутка када такве податке успешно преузме са IDES.

5.3 Обавештење о стварној или потенцијалној повреди тајности података или других заштитних мера: Надлежни орган треба одмах да обавести други Надлежни орган о свакој стварној или потенцијалној повреди мера заштите тајности.

**Параграф 6.**

**ТРОШКОВИ**

6.1 Сваки надлежни орган сноси сопствене трошкове који настану у току примене Међудржавног споразума и овог Аранжмана. Надлежни орган Србије сноси сопствене трошкове који настану у примени домаћих закона и у пружању помоћи у складу са овим Аранжманом. Надлежни органи могу се унапред међусобно консултовати пре него што настану ванредни трошкови како би се размотрило да ли се такви трошкови могу поделити између Надлежних органа и, ако могу, на који начин.

**Параграф 7.**

**ПРИМЕНА, КОНСУЛТАЦИЈЕ И ИЗМЕНЕ**

7.1 Датум почетка примене: Овај Аранжман почиње са применом (i) даном ступања на снагу Међудржавног споразума или (ii) даном потписивања овог Аранжмана од стране надлежних органа САД и Србије, шта наступи касније. Када Аранжман почне с применом, његове одредбе ће се односити на све информације које се размењују на основу Међудржавног споразума, укључујући и информације за календарске године које претходе дану почетка примене.

7.2 Консултације: Сваки Надлежни орган може у сваком тренутку тражити консултације о спровођењу, тумачењу, примени или изменама овог Аранжмана. Такве консултације (у разговорима или путем преписке) треба да се одрже у року од 30 дана од дана пријема таквог захтева, осим ако се заједнички не донесе другачија одлука. Ако Надлежни орган једне Стране сматра да друга Страна није испунила обавезе које проистичу из Међудржавног споразума, може тражити хитне консултације како би се обезбедило испуњавање Међудржавног споразума.

7.3 Измене: Овај аранжман се може мењати у сваком тренутку уз међусобну сагласност Надлежних органа, у писаној форми.

7.4 Престанак примене: Овај Аранжман аутоматски престаје са применом по раскиду Међудржавног споразума. У случају престанка важења, све информације које су претходно примљене на основу овог Аранжмана и даље подлежу мерама заштите тајности.

**Параграф 8.**

**ОБЈАВЉИВАЊЕ**

8.1 Надлежни органи намеравају да овај Аранжман учине јавно доступним тако што ће га свака Страна званично објавити у року од 30 дана од дана стављања последњег потписа на овај Аранжман. Надлежни органи очекују да ће се тачан датум и време одредити у међусобним консултацијама.

 **За Надлежни орган За Надлежни орган**

 **САД: Србије:**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Даглас В. О‘Донел (Douglas W. O’Donnell) Жељко Радовановић

 Повереник Директор

за велика привредна друштва Управа за спречавање прања новца

 и међународну сарадњу

 Служба интерних прихода Министарство финансија

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 Датум Датум